Predkladacia správa

	V pláne práce vlády SR  na rok 2005 sa nachádza aj úloha označená Sept/2, podľa ktorej má MŽP SR predložiť do vlády SR Správu  o stabilizačnom násype v Handlovej. Úlohu plníme predložením tohto materiálu.

	Na prelome rokov 1960 - 61 sa odohral v Handlovej katastrofálny zosun pôdy, ktorému padlo za obeť o. i. 216 rodinných domov, privádzač pitnej vody, diaľkové vedenie VN, štátna cesta I/50 v úseku 1 km a iné dôležité objekty spomenuté už na prvej strane správy.

	Zosuvná aktivita sa opakovala aj v ďalších rokoch. Generálnu nápravu malo priniesť uznesenie vlády SSR č. 205/1970, na  ktorého základe sa začal budovať Stabilizačný násyp v údolí Handlovky.

	Stavba je dnes pred ukončením. Predložená správa podáva informáciu o jeho technických parametroch a ochranných funkciách. Keďže Ministerstvo životného prostredia SR nemá v náplni činnosti prevádzkovanie a udržiavanie takejto stavby v budúcnosti, treba riešiť odovzdanie stavby kompetentnému užívateľovi.

	V kompetencii MŽP SR by mal zostať iba monitoring v rámci "Čiastkového monitorovacieho systému - geologické faktory". Samotný materiál navrhuje možný spôsob majetkovo-právneho vyrovnania stavby a príslušných pozemkov.

	Vybudovanie Stabilizačného násypu v údolí Handlovky pozitívne ovplyvnilo kvalitu životného prostredia v Handlovskej kotline. Prijatím materiálu k ďalším zmenám v kvalite životného prostredia nedôjde. Podobne sa neočakávajú vplyvy ekonomické. Preto Doložku finančných, environmentálnych vplyvov,  vplyvov na zamestnanosť a podnikateľské prostredie nepredkladáme